Spoštovani starši!

Ko se sprehodimo po trgovinah, z vsake police v nas strmijo izdelki, ki dišijo po božično novoletnem času. Hkrati so opomnik, da vas ponovno nagovorim k sodelovanju pri delovanju šolskega sklada za dobrobit otrok - za pridobivanje njihovih novih znanj in izkušenj, ponujenih v rednem in nadstandardnem šolskem programu.

Članice šolskega sklada precej pogosto sodelujemo na korespondenčnih sejah, pred kratkim smo sestankovale tudi osebno. Presojamo prispele vloge in snujemo načrte. Želimo si vašega sodelovanja, tako z aktivnostmi kot s finančnimi sredstvi.

Poročilo o delovanju sklada v preteklem šolskem letu lahko preberete na šolski spletni strani pod zavihkom Starši – Šolski sklad. Med drugim je objavljen tudi znesek zbranih sredstev na dogodku *Pozdrav poletju*. **Vsem sodelujočim se iskreno zahvaljujemo!** Prav tako so zapisane smernice delovanja sklada za tekoče šolsko leto.

Prva aktivnost, ki bi jo želeli izvesti z vašim sodelovanjem je **donacija dela dohodnine**.

Z urejenim statusom sklada in pravočasno oddajo Izjave o šolskem skladu, nas je Ministrstvo za VIZ uvrstilo na seznam upravičencev do donacij, zaradi česar se zdaj lahko obračamo na vas.

Vsi zavezanci za dohodnino lahko šolskemu skladu naše šole (ali drugim društvom, ki so za to upravičena) namenite do 0,3 % odmerjene dohodnine za leto 2024, za kar vam bomo zelo hvaležni. V nasprotnem primeru bodo ta sredstva ostala državi.

To lahko uredite na dva načina:

* z elektronsko oddajo obrazca za namenitev dohodnine: <https://edavki.durs.si/EdavkiPortal/openportal/CommonPages/Opdynp/PageD.aspx?category=namenitev_dela_dohodnine_fo>
* ali z oddajo papirnatega obrazca (v prilogi), ki ga osebno ali po pošti posredujete pristojnemu finančnemu uradu.

Podatki, ki jih boste ob odmeri potrebovali so naslednji:

* upravičenec: sklad Osnovne šole Rodica
* davčna številka šole: 34707735
* odstotek: 0,1 % ali 0,2 % ali 0,3 % (izberete oz. vpišete v obrazec).

Vnaprej se vam zahvaljujemo za sodelovanje, saj le tako lahko sledimo trem poglavitnim ciljem, ki smo si jih v skladu zastavili – da bi zbrana sredstva dosegla čim večje število učencev, da bi z njimi lahko sofinancirali nadstandardne dejavnosti in pomagali učencem iz socialno ogroženih družin.

Želim vam razigrane decembrske dni, v novem letu pa srečo pri izbiri pravih poti.

Lepo pozdravljeni.

Anita Gaber Peceli, Milena Vidovič,

predsednica Upravnega odbora ravnateljica

šolskega sklada Osnovne šole Rodica